**Bod yn bositif ac yn greadigol.**

Cofiwch addasu’r iaith i siwtio’ch ardal/plant. Mae Ppt wedi ei baratoi i gydfynd â’r gwasanaeth ond nid oes rhaid ei ddefnyddio.

**Sleid 1**: Newyddion drwg

* Pan dŷn ni’n gwrando ar raglen newyddion neu’n darllen papur newydd dŷn ni’n cael ein diflasu ddydd ar ôl dydd gan newyddion drwg. Lladd; salwch; dwyn; ymosod; rhyfel; trais – does dim diwedd i’r newyddion drwg.
* Dydy llawer o’r rhaglenni teledu ddim gwell – mae llawer ohonyn nhw’n llawn gweiddi a sgrechian, lladd a chasineb. Weithiau mae’n well diffodd y teledu a taflu’r papur newydd i’r bin.

**Sleid 2**: Bod yn greadigol

* Beth am y pethau positif? Beth am y pethau sy’n ein gwneud ni’n hapus? Rydyn ni, fel pobl, yn greadigol. Rydyn ni’n bobl sy wedi cael ein creu i fod yn sbesial iawn. Does dim un robot na chyfrifiadur na pheiriant yn dod yn agos at allu pobl.
* Wrth fod yn greadigol dŷn ni’n gallu meddwl yn wahanol a ffres; meddwl am atebion i broblemau sy’n ymddangos yn amhosibl; llunio pethau rhyfeddol fel cerfluniau, cerddoriaeth, dawnsfeydd a llenyddiaeth o bob math.
* Mae’r gallu i ddefnyddio’r dychymyg, i feddwl yn greadigol ac effeithiol, yn sgil unigryw sy ganddon ni fel pobl. Pan dŷn ni ar ein gorau fel pobl, dŷn ni’n gallu gwneud pethau hollol wych.

**Sleid 3:** to y Sistine Chapel

Pa robot fyddai’n gallu peintio nenfwd y Sistine Chapel? (saib / oedi)

**Sleid 4:** *showstopper* ar y ‘Bake Off’

Pa robot fyddai’n gallu creu *showstopper* ar y ‘Bake Off’? (saib / oedi)

**Sleid 5:** Gareth Bale

Pa robot fyddai’n gallu cicio pêl fel Gareth Bale? (saib / oedi)

**Sleid 6:** Babi’n cael cwtsh

Dydy cyfrifiadur ddim yn gallu rhoi cwtsh i fabi sy’n llefain/crïo. (saib / oedi)

**Sleid 7:** Iaith arwyddion/Braille

Person, **nid robot**, sy’n gallu dysgu plentyn byddar i siarad, neu blentyn dall i ddarllen Braille. (saib / oedi)

* Mae gan bob un ohonon ni ddoniau a thalentau, a’r gallu i fod yn greadigol. Y cwbl sydd raid i ni ei wneud ydy defnyddio pob talent sy ganddon ni **er daioni – er lles – ein gilydd**. Mae yna werth i bob un ohonon ni, mae pob un ohonon ni yn sbesial.
* Peidiwch â meddwl eich bod chi’n da i ddim! Falle nad ydyn ni’n gallu peintio fel Michaelangelo ond mae ganddon ni i gyd sgiliau a doniau. Mae rhai pobl yn dda iawn am fod yn gyfeillgar; mae rhai yn dda iawn am goginio; eraill am wnïo; eraill am wneud gwaith coed; eraill am redeg; mae rhai yn llawn synnwyr cyffredin; mae eraill yn naturiol ddoniol; mae rhai pobl yn drefnus; mae rhai yn gryf ....ac yn y blaen. Mae angen pob math o bobl i wneud cymdeithas lwyddiannus.

**Sleid 8:** Bywydau positif

* Mae’n bwysig ein bod ni’n byw **bywydau positif**, bywydau creadigol, a’n bod ni’n trïo gwneud bywydau pawb o’n cwmpas ni yn **well**, nid yn waeth.

Gwrandwch ar yr adnodau yma o’r Beibl sy’n dweud ein bod ni i gyd fel rhannau o un corff. Mae’r adnodau’n dangos pa mor bwysig yw hi fod pob un ohonon ni yn gwneud ein rhan –

**Sleid 9, 10\*, 11\*\*** – yr adnodau isod

*Mae'r corff yn uned er bod iddo lawer o rannau gwahanol, ac mae'r holl rannau gwahanol gyda'i gilydd yn gwneud un corff.*

*Petai troed yn dweud “Am nad ydw i'n llaw dw i ddim yn rhan o'r corff,” fyddai'r droed honno yn peidio bod yn rhan o'r corff? Wrth gwrs ddim!*

*\*Fyddai'r corff ddim yn gallu clywed petai'n ddim byd ond llygaid! A petai'n ddim byd ond clustiau, sut fyddai'n gallu arogli?*

*Duw sydd wedi gwneud y corff, a rhoi pob rhan yn ei le, yn union fel oedd e'n gweld yn dda.*

*Petai pob rhan o'r corff yr un fath â'i gilydd, fyddai'r corff ddim yn bod!* *Mae angen llawer o wahanol rannau i wneud un corff.*

*\*\*Bwriad Duw oedd fod dim rhaniadau i fod yn y corff — a bod pob rhan i ddangos yr un gofal am ei gilydd.*

*Ceisiwch yn frwd y doniau hynny sy'n gwneud mwya o les. (1 Corinthiaid 12)*

* Y prif neges ydy ein bod ni yn sbesial a bod ganddon ni i gyd rôl i’w chwarae, ac y dylen ni geisio yn frwd y doniau neu’r sgiliau hynny sy’n gwneud mwya o ddaioni i bawb o’n cwmpas.

**Gweddïwn:**

Ein Tad, diolch i ti am yr holl bethau dŷn ni’n eu cymryd yn ganiataol – y pethau bychain sy’n gwneud ein bywydau yn hapus. Diolch am fwyd a diod, am ein cartrefi, am ein teuluoedd a’n ffrindiau. Diolch am y bobl sy’n ein helpu ni. Diolch am ein cyrff, ac am yr holl ddoniau gwahanol wyt ti wedi eu rhoi i ni. Helpa ni i sylweddoli fod ganddon ni gyfrifoldeb i wneud ein gorau, i ddefnyddio’n talentau a’n doniau creadigol i helpu eraill ac i wneud y byd yn le gwell i fyw ynddo. O Dduw, ti wedi rhoi cymaint i ni, helpa ni i ddefnyddio’n doniau yn ddoeth, ac i fyw yn bositif ac yn greadigol. Amen.